# MUUNTOGEENISTEN KASVIEN KENTTÄKOETTA KOSKEVAN HAKEMUKSEN LAATIMINEN

Geenitekniikan lautakunta

päivitetty 29.9.2022

Geenitekniikkalain (377/1995) 5 luvussa säädetään tarkoituksellisesta levittämisestä ympäristöön muussa kuin markkinoillesaattamistarkoituksessa (ns. kenttäkokeet). Sosiaali- ja terveysministeriön asetuksessa muuntogeenisten organismien tarkoituksellisesta levittämisestä (1105/2019) säädetään tarkemmin kenttäkoetta koskevan hakemuksen sisällöstä sekä riskinarvioinnista ja tulosten raportoinnista. Kansalliset säädökset perustuvat direktiiviin 2001/18/EY ja sitä täydentäviin komission ja neuvoston päätöksiin, joihin kenttäkoetoiminnanharjoittajien on hyödyllistä tutustua.

Kaikista kasveja koskevista kenttäkoehakemuksista järjestetään Suomessa 30 päivän pituinen julkinen kuuleminen, ja geenitekniikan lautakunnalla on hakemuksen saapumisesta lukien yhteensä 120 päivää aikaa tehdä päätöksensä. Määräaikaan ei kuitenkaan lasketa mukaan mahdollisten pyydettyjen lisäselvitysten odotusaikaa. Näin ollen toiminnanharjoittajan on suositeltavaa jättää hakemuksensa lautakunnalle jo vähintään 5 kuukautta ennen aiottua kokeen aloittamisajankohtaa.

Kenttäkoetta koskevalle hakemukselle ei toistaiseksi ole olemassa GTLK:n laatimaa lomakepohjaa**. Hakemuksen tulee sisältää seuraavat asiakirjat** (ks. STM:n asetus 1105/2019 3 §):

1. suomen- tai ruotsinkielinen tekninen asiakirja, joka sisältää joko STM:n asetuksen 1105/2019 3 luvun (muut muuntogeeniset organismit kuin siemenkasvit) tai 4 luvun (muuntogeeniset siemenkasvit) mukaiset tiedot;
2. suomen- tai ruotsinkielinen riskinarviointiasiakirja, joka on laadittu STM:n asetuksen 1105/2019 liitteen 1 ohjeiden mukaisesti, ja ympäristövaikutuksia koskevat johtopäätökset sekä mahdolliset kirjallisuusviitteet ja maininnat käytetyistä menetelmistä;
3. englanninkielinen hakemuksen tiivistelmä (B-SNIF), jonka toiminnanharjoittaja laatii sähköisessä EU:n E-Submission Food Chain Platform (ESFC) -järjestelmässä. Menettelystä on lisätietoa komission verkkosivulla (<https://food.ec.europa.eu/horizontal-topics/general-food-law/training-and-support_en>) ja ESFC:n käyttöoppaassa.

Tarkoituksellisen levittämisen paikasta teknisessä asiakirjassa annettaviin tietoihin tulisi sisältyä seuraavat tiedot (soveltuvissa tapauksissa): kunta, kylän nimi, tilan nimi ja rekisterinumero sekä koepaikan kartta. Yhdellä hakemuksella voidaan hakea lupaa useille kenttäkoepaikoille.

Toiminnanharjoittajan tulee ehdottomasti ilmaista, mitä hakemukseen sisältyviä tietoja hän mahdollisesti pitää salassa pidettävinä geenitekniikkalain 32 ja 32 a §:ien mukaisesti. On syytä huomioida, että laissa on toisaalta yksilöity ne tiedot, joita ei voi pitää salassa. Hakemus tulee laatia niin, että salassa pidettävät tiedot kootaan erilliseen liitteeseen ja tätä liitettä lukuun ottamatta hakemus voidaan muilta osin julkaista sellaisenaan geenitekniikan lautakunnan Internet-sivuilla julkisen kuulemisen toteuttamiseksi.

Edellä mainitut säädökset löytyvät geenitekniikan lautakunnan kotisivuilta osoitteesta [geenitekniikanlautakunta.fi/fi/lainsaadanto](http://www.geenitekniikanlautakunta.fi/fi/lainsaadanto).